JAS เฮ! KBANK เล็งปล่อยกู้แสนล้าน
JAS เฮ! KBANK เล็งปล่อยกู้แสนล้าน ล่าสุด ณ เวลา 15.32 น.ราคาหุ้นอยู่ที่ 3.10 บาท บวก 0.10 บาท หรือ 3.33% มูลค่าการซื้อขาย 2.76 พันลบ.โดย KBANK เสนอบอร์ดร่วมให้แบงก์การันตีกับ TRUE-JAS ในสัปดาห์นี้ อีกทั้งหุ้นยังปัจจัยบวกจากการประกาศผลประกอบการปี 58 ที่มีกำไร 1.57 หมื่นลบ.
25 ม.ค. 2559

ผู้สื่อข่าวรายงานว่า ราคาหุ้น บริษัท จัสมิน อินเตอร์เนชั่นแนล จำกัด (มหาชน) หรือ JAS ณ เวลา 15.32 น.อยู่ที่ 3.10 บาท บวก 0.10 บาท หรือ 3.33% มูลค่าการซื้อขาย 2.76 พันล้านบาท โดยราคาหุ้นเปิดตลาดที่ 3 บาท ต่ำสุดที่ 2.94 บาท สูงสุดที่ 3.16 บาท
โดยราคาหุ้นมีการปรับตัวขึ้น คาดว่าเนื่องจากมีข่าวดีจากกรณี ธนาคารกสิกรไทย จำกัด (มหาชน) หรือ KBANK เสนอบอร์ดร่วมให้แบงก์การันตีกับ TRUE-JAS ในสัปดาห์นี้
ทั้งนี้ บริษัท แจส โมบาย บรอดแบนด์ จำกัด หรือ JASMBB บริษัทในเครือ JAS เป็นผู้ชนะประมูลคลื่นความถี่ 900 MHz ชุดที่ 1 ช่วงความถี่ 895-905 MHz คู่กับ 940-950 MHz ด้วยราคา 75,654 ล้านบาท ต้องรอลุ้นสินเชื่อจากธนาคารกรุงเทพ หรือ BBL เนื่องจากการปล่อนสินเชื่อก้อนใหญ่ แต่เพียงรายเดียว จะต้องมีการรายงานต่อธนาคารแห่งประเทศไทย หรือ ธปท.
ส่วนโบรกฯ หลายแห่ง ต่างระบุว่า BBL สามารถปล่อยกู้ให้บริษัท บริษัทหนึ่งได้สูงสุดจำนวน 9.4 หมื่นล้านบาท หรือคิดเป็น 25% ของเงินกองทุนธนาคาร ตามกฎของธนาคารแห่งประเทศไทย
ขณะเดียวกันในวันนี้ JAS รายงานผลการดำเนินงานประจำปี 2558 สิ้นสุดวันที่ 31 ธ.ค.58 (รวมบริษัทย่อย) มีกำไรสุทธิ 1.57 หมื่นล้านบาท หรือมีกำไรสุทธิ 2.23 บาทต่อหุ้น หรือเติบโต 380% เทียบกับช่วงเดียวกันของปีก่อนที่มีกำไรสุทธิ 3.27 พันล้านบาท หรือมีกำไรสุทธิ 0.46 บาทต่อหุ้น
โดยผลการดำเนินงานที่มีกำไร เนื่องจากบริษัทมีกำไรจากการขายสินทรัพย์เข้ากองทุนสุทธิ และกำไรจากการบันทึกสำรองการขาดทุนจากอัตราแลกเปลี่ยนและบันทึกสำรองหนี้สงสัยจะสูญและหนี้สูญของ TTTBB และบริษัทย่อย
ล่าสุด นายพัชร สมะลาภา รองกรรมการผู้จัดการ KBANK เปิดเผยว่า ธนาคารเตรียมนำเรื่องการร่วมออกแบงก์การันตีให้กับ บริษัท ทรู คอร์ปอเรชั่น จำกัด (มหาชน) หรือ TRUE และบริษัท จัสมิน อินเตอร์เนชั่นแนล จำกัด (มหาชน) หรือ JAS ให้ที่ประชุมคณะกรรมการของธนาคารบอร์ดภายในสัปดาห์นี้ โดยแต่ละรายจะต้องใช้วงเงินอยู่ที่ 7.5 หมื่นล้านบาท ทั้งนี้ หากได้รับอนุมัติธนาคารคาดว่าจะสามารถออกแบงก์การันตีให้กับผู้ประกอบการทั้งสองรายภายในเดือนนี้
“จากการที่เราประเมินเบื้องต้นธุรกิจ 4G มีความเสี่ยงน้อยกว่าทีวีดิจิทัล ทำให้เราสนใจปล่อยกู้ให้กับผู้ประกอบการทั้งสองรายที่ประมูลใบอนุญาตได้ แต่วงเงินที่จะปล่อยนั้นไม่สามารถเปิดเผยได้ ซึ่งการปล่อยสินเชื่อธนาคารจะต้องทำกฎของแบงก์ชาติที่จะไม่ปล่อยสินเชื่อเกิน 25% ของเงินกองทุนของธนาคาร”นายพัชร กล่าว
ส่วนกระแสข่าวเกี่ยวกับอีกดีลขนาดใหญ่ คือ ทางกลุ่มคาสิโนกำลังพิจารณาขายหุ้นทั้งหมดที่ถืออยู่ใน บริษัท บิ๊กซี ซูเปอร์เซ็นเตอร์ จำกัด (มหาชน) หรือ BIGC ทั้งในไทยและเวียดนาม มูลค่าราว 2.5 แสนล้านบาท ซึ่งขณะนี้มีผู้ประกอบการขนาดใหญ่ 3 รายให้ความสนใจคือ กลุ่มจิราธิวัฒน์ เครือเจริญโภคภัณฑ์ บริษัท เบอร์ลี่ ยุคเกอร์ จำกัด (มหาชน) หรือ BJC นั้น ธนาคารมีความสนใจเข้าร่วมปล่อยกู้ในกรณีนี้ แต่เนื่องจากมูลค่าดีลนี้เกินเกณฑ์ที่ธนาคารแห่งประเทศไทย(ธปท.)กำหนด ทำให้ธนาคารจะต้องมีการปล่อยกู้ร่วม แทนที่จะปล่อยกู้เพียงรายเดียว
ขณะที่ในไตรมาส 4 ปี 2558 JASIF มีรายได้รวม 1,284 ล้านบาท และมีสินทรัพย์สุทธิจากการดำเนินงาน (NAV) เพิ่มขึ้นจำนวน 1,833 ล้านบาท เมื่อเทียบกับไตรมาส 3 ปี 2558 ซึ่งสินทรัพย์สุทธิจากการดำเนินงาน (NAV)เพิ่มขึ้นจำนวน 1,160 ล้านบาท คิดเป็น NAV เพิ่มขึ้นร้อยละ 58
ทั้งนี้ ที่ประชุมคณะกรรมการบริษัท ได้มีมติอนุมัติการจ่ายเงินปันผลสำหรับผลการดำเนินงานประจำปี 2558 ให้แก่ผู้ถือหุ้นสามัญทั้งหมดจำนวน 7,133,530,653 หุ้น ในอัตราหุ้นละ 0.30 บาท รวมเป็นเงินทั้งสิ้น 2,140,059,195.90 บาท โดยกำหนด XD วันที่ 25 ก.พ.59
 